**Csinnadratta, Hajcihő és Csetepaté**

(Szitakötő folyóirat 40. szám 36-37. oldal)

Megjegyzés: Az óraterv a szövegértést segítő feladatokat tartalmaz, a LearningApps ide vonatkozó tankockája saját készítésű segédanyag.

Javasolt korcsoport: 5-6. osztály

Munkaforma: heterogén csoportok

Eszközök: Szitakötő folyóirat, feladatlap, laptop vagy okostelefon, üres papír, íróeszköz

Feldolgozás menete:

1. A mese felolvasása tanári bemutatással.

(A gyerekek elsőre csak hallják a történetet: szövegértés hallás után. A megfigyelési szempontokra lejegyezhetik a választ egy papírra.)

Megfigyelési szempontok:

*A) csoport: Kik a szereplők?*

*B) csoport: Milyen helyszíneken játszódik a történet?*

*C) csoport: Hogyan jutottak a zajok a Földkerekségre?*

*D) csoport: Milyen hangadásra utaló szavakra emlékeztek?*

2. A mese szövegének tanulmányozására megkapják az újságokat a tanulók.

Feladatok:

* Olvassátok el válogató hangos olvasással a szöveget csoportonként! Keressétek a válaszokat a kérdésekre a szövegből! *(A kérdéseket a csoportok egy feladatlapon megkapják:*

Ki volt Neszelő? Mi volt a dolga? Hogyan végezte feladatát? Mi lett a következménye? Kik szöktek meg Hangországból? Hová mentek a törpék? Hogyan reagáltak Földkerekség lakói az új jövevényekre? Hogy tetszett a törpéknek az új hely? Milyen alkut kötött Neszelő a törpékkel? Hogyan tartották be ígéretüket a törpék? Milyen következményekkel járt ez Földkerekség lakóira?

* Beszéljük meg közösen a kérdéseket! Most már fejből kell mondanotok a válaszokat.
* Gyűjtse ki minden csoport a szövegből a hangadásra utaló szavakat! (Egy papírra leírják.)
* Ellenőrizzük, mely csoport hányat tudott gyűjteni! Kik gyűjtötték a legtöbbet?
* Mit jelentenek pontosan ezek a kifejezések? Ehhez nyújt segítséget a Tankocka következő feladata.

<https://learningapps.org/display?v=pku28wr2318>

* Keressetek még a WikiSzótár.hu oldalon magyarázatokat a szövegben szereplő, hangadásra utaló szavak, kifejezések jelentésére! Írjatok ki egyet! Olvassa fel minden csoport saját gyűjtését!
* Milyen hangok élhettek korábban Földkerekségen?

1. csoport: Gyűjtsetek kellemes hangokra utaló kifejezéseket!
2. csoport: Keressetek az internetről kellemes hangokat, és ellenőrzéskor játsszátok be!
3. csoport: Írjatok pár mondatot arról, milyen esetekben fontos a CSEND!
4. csoport: Keressetek az interneten a Google keresővel versidézeteket a csend szóhoz! Írjatok ki egy-kettőt! Ellenőrzéskor olvassátok fel!

* Házi feladatként készítsetek rajzot egyénileg Szép hangok országa címszóval!